Kom wees Lief vir die Laeveld en wen groot pryse - Innibos 2018
Lief vir die Laeveld
Kom wees Lief vir die Laeveld en wen groot pryse
Die Laeveld is bekend vir sy natuurskoon en rustigheid, maar die naweek van 11 tot 13 Mei 2018 gaan die poppe behoorlik dans met 'n tjokkenblok program vol vermaak by Minibos, die gratis loodskonsert van die Innibos Laeveld Nasionale Kunstefees, die Kishugu Laeveld Lugskou en die jaarlikse Sappi Moedersdagkonsert.
Dit is beslis drie goeie redes om Lief vir die Laeveld te wees, en boonop is daar 'n mandjie propvol pryse te wen.
Skryf in vir die Lief die Laeveld-kompetisie en staan 'n kans om akkommodasie vir twee mense in Nelspruit Town Lodge te wen. Daar is ook twee BBP-kaartjies na Minibos waar die wenner die Kishugu-vlieëniers sal ontmoet; twee BBP-kaartjies na die Kishugu Laeveld Lugskou sowel as 'n helikopterrit, en twee BBP-kaartjies na die Sappi Moedersdagkonsert wat 'n piekniek en wyn insluit. Nóg 'n gelukkige wenner kan ook 'n geskenkbewys ter waarde van R1 500 van i'Langa-winkelsentrum inpalm.
Al wat jy moet doen is om die inskrywingsvorm op een van die onderskeie webwerwe (innibos.co.za; lowveldairshow.co.za, en sappimothersday.co.za) in te vul. Die wenner word met 'n gelukkige trekking bepaal.
Vrydag, 11 Mei, word om 17:30 afgeskop met Minibos op die kuierveld van Hoërskool Bergvlam. Bok van Blerk, Touch of Class en Willem Botha gaan die feesgees aanwakker, en die amptelike program word bekendgestel. Innibos is vanjaar van 27 tot 30 Junie.
Minibos is gratis, maar bring enige soort bal saam as "toegangsgeld". Die balle sal later aan behoeftige gemeenskappe uitgedeel word. Braaivleisvure word verskaf, so pak gerus 'n piekniekmandjie en geniet 'n aand van lekker kuier en vermaak.
Wees flink uit die vere op Saterdag, 12 Mei, en daag vroeg op by die Kishugu Laeveld Lugskou vir akrobatiese verbyvlugte en interessante uitstallings. Die tema vir vanjaar, Rock the Runway, beloof om vet pret in te hou. Daar is onder meer kosstalletjies en 'n veilige speelruimte vir die kinders. 'n Rock n Roll-partytjie tot laatnag skop af net ná die vuurwerkvertoning.
Dit word gehou by die Nelspruit Vliegveld en kaartjies kos R150 vir volwassenes en R100 vir skoliere. Toegang vir voorskoolse kinders is gratis.
Die Sappi Moedersdagkonsert, in samewerking met JacarandaFM, gaan net die plek wees om af te wen ná die besige twee voorafgaande dae. Luister na Elvis Blue en Refentse Morake terwyl daar piekniek gehou word onder die bome by die Laeveld Botaniese Tuin. As jy nie 'n piekniekmandjie wil pak nie, is daar 'n gourmet-kosmark met 'n wye verskeidenheid eetgoed.
Kaartjies vir die Sappi Moedersdagkonsert is reeds te koop by Computicket en kos R85 vir volwassenes, R45 vir pensioenarisse en laerskoolkinders, terwyl voorskoolse kinders gratis toegang het. Die hekke open reeds om 9:00 en die konsert begin om 12:00. Onthou om kampstoele saam te bring.